Vermiste vrou se liggaam uitgeduik(Argieffoto ter illustrasie) ŉ Soek-en-reddingspan het Woensdag ŉ vrou se liggaam uit ŉ dam in Lindley in die Vrystaat geduik. Die vrou is na bewering reeds langer as twee weke vermis, maar haar familie het versuim om die polisie in kennis te stel. Haar kêrel is ook intussen in verband met haar moord in hegtenis geneem. Brig. Motantsi Makhele, polisiewoordvoerder, sê Thandi Paulina Dhlamini (31) het op 23 Oktober verdwyn, nadat sy vir die laaste keer deur haar ouers en vriende by ŉ taverne gesien is. Dhlamini se vriende en familie het haar glo nie as vermis aangemeld nie, aangesien sy vantevore al verdwyn het, net om later terug te keer huis toe. “Dié keer het Dhlamini egter nie huis toe gekom nie,” sê Makhele. Lede van die gemeenskap het Dinsdag op Dhlamini afgekom, nadat hulle ŉ liggaam in ŉ dam in die Thabo Mofutsanyana-munisipaliteit in die Vrystaat gewaar het. Die polisie en forensiese ondersoekers is na die toneel ontbied. Haar liggaam is in ŉ kombers vol klippe toegedraai. “Sy is vermoedelik deur haar moordenaar in die dam gegooi en het ook verskeie kneusplekke op haar lyf opgedoen.” Die presiese oorsaak van haar dood is egter nog nie bekend nie. Volgens Makhele het polisiebeamptes daarin geslaag om Dhlamini se kêrel in die plattelandse dorp Monontsha op te spoor. “Die 30-jarige verdagte is naby ŉ drankwinkel in die gebied in hegtenis geneem.” Die man sal na verwagting binnekort in die Petrus Steyn-landdroshof verskyn, waar ŉ aanklag van moord hom in die gesig sal staar.